Po osemnástich rokoch snahy českej Slobody zvierat totiž prezident Zeman (áno, je to tak) 1. augusta 2017 podpísal novelu zákona o ochrane zvierat, čím sa zakazujú kožušinové farmy na území Českej republiky do konca januára roku 2019. Zákaz sa týka deviatich firiem na území krajiny, ktoré chovajú líšky a norky. Kožušníci síce hovoria, že týmto opatrením len vzrastie dovoz kožušín z iných krajín, českí aktivisti a ochrancovia zvierat však pracujú na tom, aby ČR zakázala aj ich dovoz. Tlieskame a fandíme.
Ako sme na tom na Slovensku? Podľa Slobody zvierat sa u nás nachádzajú norkové i líščie farmy a podľa jej prieskumu sa na nich nerešpektujú ani najzákladnejšie legislatívne zakotvené minimálne priestorové podmienky pre chov. Okrem nich sa u nás nachádzajú i králičie a fretkové farmy. Slovenská sloboda zvierat spustila v roku 2015 kampaň na petíciu, v ktorej žiada ministerstvo pôdohospodárstva SR o prijatie opatrení, ktoré zakážu chov zvierat určených na produkciu kožušín. Okrem Česka by sme sa tak pridali napríklad k Veľkej Británii, Chortvátsku, Rakúsku, Bosne a Hercegovine či Slovinsku. Aj keď nás vláda nedávno potešila zmenou legislatívy, kedy zvieratá prestali byť konečne vecami a taktiež zakázala účinkovanie divo žijúcich zvierat v cirkusoch, problematikou kožušinových fariem sa nezaoberala. Ostáva nám len dúfať, že sa tak stane čoskoro, pretože v 21. storočí nemá taký nepotrebný prežitok, akým je kožuch, už žiadne miesto.
Stiesnené klietky s pletivom, zvieratá kŕmené nahnitým kafilerickým odpadom, usmrcované udusením výfukových plynov, zlomením väzov či elektrickým prúdom... Choroby, poranenia, poruchy správania, nervozita, agresia, neuveriteľný strach a beznádej v očiach... Zvieratá ako norky, činčily či líšky sú väznené vo veľkom počte v malých klietkach s pletivovým dnom vonku, kde sú držané naschvál vo veľkej zime, aby mali čo najhustejšie kožuchy. V takýchto podmienkach zvieratám primŕzajú končatiny o klietku, čoskoro sa psychicky zrútia a prepadajú kanibalizmu. Takto bezútešne vyzerá život týchto zvierat, len preto, lebo ich chce niekto nosiť sebecky na sebe. A kvôli čomu? Pre krásu? Veď to už dávno neplatí.
Hovorí sa, že kožuchy nosia krásne zvieratá a škaredí ľudia. A ja s tým stopercentne súhlasím. Koho chcú napríklad niektoré naše "celebrity" na rôznych večierkoch tými kožuchmi už v dnešnej dobe ohúriť? Čo chcú predvádzaním sa v srsti mŕtveho zvieraťa ukázať? Nech sa všetci pozrú, že na to majú? Nech im závidia? Dosiahnu skôr opak. Väčšina ľudí si pomyslí o tejto osobe nepekné veci a v očiach verejnosti skôr klesne (však, Domi). Veď nežijeme v dobe ľadovej, aby sme boli na kožuchy odkázaní. V dnešnej dobe nás spoľahlivo zahreje nespočetne veľa rôznych teplých a spoľahlivých odevov a nemusíme podporovať odporný kožušinový priemysel. A ak už sa niekomu kožuch tak strašne páči po estetickej stránke, prosím, umelé kožušiny ich dokonalo imitujú. Možností je veľa, stačí len nebyť egoista a ignorant.
Video nie je vhodné pre citlivé povahy:
Nakoniec, je to celé aj tak o ľuďoch. Zákaz kožušinových fariem či zákaz dovozu by sa nemusel riešiť vôbec, ak by sa kožuchy ešte stále, aj v dnešnej dobe, nepredávali. Veď kde nie je dopyt, tam nie je ponuka a kožušinové farmy by sa pekne krásne rušili samé. Je preto potrebné, aby sa zmenilo myslenie spotrebiteľov a tí, ktorí si kožuchy stále kupujú (a nie je ich, bohužiaľ, stále málo), si konečne uvedomili, čo ten ich kožuch predstavuje a čo ním na sebe nosia. Len pre predstavu - napríklad pre jeden kožušinový kabát zomrie 60 norkov, 130 činčíl či 10 líšok. Každý už tiež musel vidieť rôzne hrôzostrašné videá z kožušinových fariem, ktoré jednoducho musia vzbudiť v človeku odpor. Alebo existuje niekto, kto ich videl, pokrčil plecami a šiel si do skrine pohladiť svoju kožušinku a rozmýšľať o kúpe novej? Potom mi je takého človeka úprimne ľúto.
A na záver snáď len jedna legendárna scéna, ktorá to krásne celé zhŕňa: